khistorydata/jeongjo-sjw-relations huggingface dataset:
정조 4년 · 목
予曰。都提調鄭弘淳入侍。予曰。慈殿氣候。尙此靡寧。實難移御矣。左議政徐命善曰。如不得移 御。則其邊疏虞之處。自 上克軫防護之道。各別把守似好矣。予曰。行閣處。則以訓局軍把守矣。命善曰。以一哨軍把守。亦甚些少。加分武藝。以爲堅守益好矣。予曰。武藝則更難分排矣。領議政金尙喆曰。俄與戶判相議。造門事則以墻內造門爲好。云矣。予曰。一自儲承殿火災後。其邊本來虛疏矣。尙喆曰然矣。戶判今此入來。將有所達矣。戶曹判書蔡濟恭曰。將欲造問於墻內。而以待稟定矣。予曰。以墻內造門。則似當壓臨大內矣。命善曰。果爲內近。則以墻外造門似好矣。予曰。時敏堂不可不改建矣。命善曰。此是正堂。果爲然矣。予曰。有材木乎。濟恭曰。方無見存矣。予曰。欲以外邑䂨來。則當此農隙。爲弊不些。以待秋成。則永塞可慮矣。尙喆曰。雖是農隙。今可斫運矣。予曰。行閣今當盡爲造成乎。濟恭曰。此則一時甚急。今當改建。而如舊制矣。尙喆曰。行閣則可以不日而速成矣。予曰。火自燈燭房。延燒時敏堂。極可怪矣。失火時根因。不可不詳覈捉得矣。尙喆曰。今若不究其根因。則必有後弊。可以嚴覈矣。予曰。行閣當何以改建乎。濟恭曰。看審基址後。可以始設。而門則以明日始造乎。予曰。訓將已熟工役。可爲看檢矣。予曰。此是東宮處所。不可廢置矣。尙喆曰然矣。當以舊制造成矣。予曰。材木似難矣。尙喆曰。以安眠島木。斫用似好矣。濟恭曰。自京猝難求得。計其所入之數。安眠島長山串關東等處。自備局發關伐木好矣。予曰。經費。則不欲遷動。有何別辦可得乎。且弓房所儲經費幾何。都承旨鄭民始曰。計其軍器所入。則米至三萬三千六百石。而折價則錢至二十萬七百五十兩矣。予曰。鳥統鐵物。可以用之乎。民始曰。鐵則用之云。而收其矢鏃。則爲二十六石矣。知事具善復曰。軍器當以更造乎。予曰。經費則極難矣。先王朝節用何如。而一時豈可盡費乎。尙喆曰然矣。所燼軍器之數。雖以 國力。何以一時盡造乎。次次造成似好矣。予曰。軍器寺弓矢何如。似不如內弓房所造矣。善復曰。近來所造。則頗勝於前制矣今有鳥統萬餘柄。長箭萬餘浮。可以內入乎。予曰旣是在彼。何必內入乎。尙喆曰。俄陳移 御事。以循區區之請。不勝幸矣。予曰。慈殿筋力。雖以房闥之間。有難起居。是則必當觀勢爲之矣。予曰。近日城上所。連爲不備。爾以諫長。當爲規警下僚。而何能如是乎。命善曰。渠以諫長。不能蕫飭。事甚不善矣。○敎曰。甲申年儲承殿火災。戊寅年萬壽殿火災後。曾有 慰安祭設行之事。禮曹果無謄錄乎。禮判金熤曰。考例。臣曹則元無所錄矣。予曰。是則似見漏矣。其時萬壽殿火災時。設行 慰安祭。似是狎近 太廟故也。考諸政院日記。有所載錄。故意謂禮判應爲啓達矣。禮曹則初無所錄。故果如是矣。命書藥房批答。予曰。今番失火事。其在懲後之道。根因不可不嚴覈矣。尙喆曰。事當從速根捕。而燈燭房入直人。亦不可不嚴處矣。予曰。其中亦必有可冤者矣。尙喆曰。刑判今日政差出似好矣。予曰。後日政出之也。
정조 4년 · 강
命統營水操及西南兩兵營秋操。依狀請擧行。
정조 4년 · 목
領議政金尙喆啓言。統制使徐有大狀啓以爲。今秋三南水操。依事目各其前洋設行。而本營所屬舟師。來八月十一日設行爲辭矣。停操已久。何可一任抛廢。依狀請擧行之意。請分付。又啓言。平安兵使李漢昌狀啓以爲。今秋巡操。依例擧行事。令廟堂稟旨分付矣。春南秋北。自是定式。而本道巡操。何可無端停廢乎。依狀請擧行。請分付。又啓言。南兵使吳載熙狀啓以爲。今秋南各營習操及三甲左右營。各其鎭門聚點。依定式擧行。而本道停操。歲已久矣。一向抛廢。誠極可悶。南各營習操及左右營官門聚點。一竝依狀請擧行。請分付。幷從之。
정조 4년 · 강
命關西外。昨年行操處。特爲停操。
정조 4년 · 목
領議政金尙喆啓言。黃海兵使趙圭鎭狀啓以爲。今秋習操及各邑鎭軍器點視。與別武士卿騎士武學都試設行事。請令 廟堂稟旨分付。而全羅兵使李長燁狀啓以爲。道內五鎭營。三山城。珍島獨鎭巡操。及營將巡點。依例擧行事。稟處矣。湖南海西。不可以昨年行操。遽然停止。竝依狀請擧行之意。請分付。敎以。關西外。昨年行操處。今番特爲停操。以爲息肩之道也。尙喆曰。以昨年行操處。亦當停操。營將巡點。一體停止之意。請分付。從之。又啓言。洪忠兵使申大謙狀啓。本道停操。今爲五年之久。詰戎之政。不可一任疏虞。依狀請擧行分付。而行操之年。營將巡點。不可竝行。此則停止。又啓言。洪忠水使柳鎭說狀啓以爲。今則臣旣兼守城將。今秋安興城操及守城將巡點。依例擧行事。稟旨矣。城操則依例擧行。巡點今姑停止之意。請竝分付。從之。
정조 4년 · 강
命守摠兩營。秋操停止。只行輪操。畿營習操停止。
정조 4년 · 목
領議政金尙喆啓言。守禦使金鍾秀狀啓以爲。本廳所屬三營束伍及左右部牙兵。今秋合操。何以爲之事。請令廟堂稟旨分付。摠戎使徐有寧狀啓以爲。坡州長湍束伍軍兵等。今秋輪操。何以爲之事。請令廟堂稟旨分付矣。請依狀請施行予詢左右相。左議政徐命善曰。論以詰戎之政。非不重矣。而一番動民。民弊不少。此亦不可不軫念處。守禦廳。則昨秋 歷臨南漢時。近邑軍兵。多日出待。今又調發行操。則實有勞苦之慮。摠戎廳。則每當西道幸行。斥堠等節。專當擧行。從前久未行操。亦出軫念之意也。臣意則兩營秋操。竝姑停止。恐似得宜矣。右議政李徽之曰。詰戎之政。國之重事。守摠兩營之操鍊。多年廢却。誠甚疏虞。雖有一時動民之弊。卽今年事。庶有豐登之望。當此連豊之時。許令行操。恐似得宜矣。予詢領府事鄭弘淳曰。操鍊重事也。行之爲常事。有時停止。出於軫念。二者固不當偏廢。而目下事情。臣未能料量。不敢臆對矣。予曰。諸將臣亦陳所見。善復曰。詰戎之政。國之重事。久而不行。事甚悶然。秋成尙遠。觀勢稟處似宜矣。鍾秀曰。停之則戎政太疏。行之則民弊不貲。此誠難處。然本廳合操輪操之幷廢。今至十五年之久者。由於合操一番設行。然後始有輪操。本有定式。而合操擧措最張大。行之極難。故輪操亦緣此自歸於停廢。此爲可悶。聞外方則合操雖停。越次行輪操。已有近例云。此例似宜通行矣。衍祥曰。臣則未及商度。而詰戎之政甚重。然姑觀秋成而處之似好矣。柱國曰。詰戎之政。不可久廢。守禦廳則臣雖未詳。至於摠戎廳則廢操已久。今年庶有豐登之兆。如此之時。若又不行。則恐無可行之日。臣意則許令行操似宜矣。敬懋曰。守摠兩營。世或稱較輕於三軍門。而此是南北城主將。設置本意不輕而重。多年廢操。已甚疏虞。而今當連豐。合輪間。又將慮弊停操。則恐非得宜矣。有寧曰。詰戎之政。關係甚重。而本廳行操。已至十年之久。今年適値稍登。固不可停廢。而第此一擧。軍民所費不少。雖當豐歲。爲弊則甚巨。此似可悶。予曰。昨秋幸行。旣多調發之軍。山城駐蹕。略鍊城操之式。停固無妨。設必貽弊。守廳合操。特爲停止。越次行輪操。他道之例。足可爲據。而予則以爲。若於今番。遽然許施。則因循遷就。決無合設之日。姑俟來頭。行合操後。依守禦使言定式。或似未晩矣。至於摠廳習操。不但抛置已多年所。又多昨年之役。況以才經遠道之幸。民勞費鉅。今秋謁陵。不欲定百里外。依例行操。實合詰戎之政。而亦不無闊猍。只行長湍輪操。諸凡束濕操切。亦依昨日傳敎。自本司嚴關申飭也。又啓言。京畿監司李鎭衡狀啓以爲。本營巡牙兵。間五年習操。旣有節目。癸巳年行操後。連爲停止。今秋巡路。依節目設行事。稟旨分付矣。旣已設置之後其間停操。亦過五年之限。依例擧行之意。請分付。敎以。停止。
정조 4년 · 강
差下惠堂金鍾秀。還差濬川堂上具善復。
정조 4년 · 목
領議政金尙喆啓言。惠堂有闕之代。吏判金鍾秀請還差。又啓言。濬川漸晩。擧行無人啓稟。知事具善復。濬川堂上請還差。從之。
정조 4년 · 강
命備局流下之木。所經沿邑。無敢收稅。
정조 4년 · 목
戶曹判書蔡濟恭啓言。外監革罷之後。經用木物。定都庫策應。而所貿木物。每年報備局。定數發關。使之流下。所經各邑。無得收稅。節目申嚴。而近來外邑。任自執留。從而收稅。故京外木物。比前踴貴。以致營繕之役。每患苟艱。此不嚴飭。後弊無窮。自今以後。都庫木物。自備局發關之數。則所經沿邑。無敢如前執留收稅。而如有違越節目之弊。則該守令隨現論罪之意。請更申飭。敎以。自備局査實。如有改矯之端。劃卽釐正。
정조 4년 · 강
命武監規避之習。嚴刑充軍事定式。
정조 4년 · 목
訓鍊大將具善復曰。近來武藝別監規避。已成痼弊。當其抄擇時。可堪於別監者。必欲啚免。軍習萬萬痛駭。此後或有如前之弊。則各別嚴刑。海島充軍事。定式施行。從之。
정조 4년 · 강
飭諸道陞戶抄選。
정조 4년 · 목
知事具善復啓言。武藝別監。本是陞戶之軍。而自鄕上來時。產業稍優矣。多年居京。漸至貧賤。或有故爲逃躱者。當初抄選時。該道守令。如以着實良丁擇送。則寧有如此之弊乎。此後或有慢忽擧行。則該道監司該守令。先罷後拿。逃躱人請絕島定配。以飭來效。予曰。出擧條申飭也。尙喆曰。訓局卽輦下親兵。事體自別。必以元居有根着良丁。別爲抄選者。法意至嚴。若或換名代定。則道臣推考。守令罷職。監色刑配事。明有頒下事目。而近來外邑。專不致念。每當式年。不問其根着。不擇其身手。一任鄕色之舞弄。苟然抄選以送。故人物之疲劣。逃亡之相績。未有甚於近年。國綱之寒心。莫甚於此。今當式年。宜有別般振刷。爲先嚴飭諸道。無敢如前慢忽。俾無點考時隨現抵法之意。預爲出擧條。各別嚴飭。以責其擧行之實效役之。敎以。鄕人子第之陞戶上京者。率皆抵死謀避。勢所固然。盖彼抄上之類。離土挈家。托跡客地。還歸無期。勞役多端。究厥情理。誠極切矜。此法決不可廢。而致此弊瘼。職由監司守令之不有飭令。任諸猾鄕之故也。若就當實良丁中。公選精遴。則豈有疲劣之弊。逃亡之患。無依故疲劣。無產故逃亡。至於軍伍之不壯。有不暇言。以公以私。寧不寒心。前後訓將。筵稟嚴飭。非今斯今。而外邑奉行。未見其效。此大關紀律。豈非慢京師之一端乎。自訓局限前。預爲另加嚴關分付。抄陞之後。雖一名如有不叶者。無異故犯之故犯。無論某道。監司則罷職。守令則先罷後拿。勘以重律。斷不可已。今番係是屢飭之後。依此律名。隨現草記。訓將若因循不論。亦難免不職之責。愓念擧行亦以此意。行會諸道。擧行形止。使之狀聞。
정조 4년 · 강
命武監等賞賚。從長變通。
정조 4년 · 목
兵曹判書李衍祥啓言。臣於本曹事。有區區所懷。敢此仰達矣。武藝別監。名雖掖隸。實是肘腋親兵。關係之至重。緩重之可用。有非他禁旅之比。況今宿衛疏虞之時。防護之節。專責此輩。則其所以試以技藝。優其賞賚者。在所不已。而但昔之武監之數。只是一百。而今加五十人。昔之試藝。只是春秋兩等。而今爲四等。昔之粗解數技者。今皆精通十八技。名數旣增。而技數等數又加焉。故賞格布木之自臣曹上下者。比前不啻倍蓰。每年如此。加用甚多。臣曹之經費。亦不可不念。臣意則此後春秋兩等賞格。依前例自臣曹上下。夏冬兩等賞格。禁御兩營。分當一等。則在臣曹無加用之弊。在兩營有共濟之義。均之爲重宿衛之道。下詢大臣而處之。予曰。武藝之四等賞格。專委於兵曹。則實有難繼之慮。兵判之言何如。尙喆曰。兵判之言無怪。而姑令兵曹擧行似好矣。命善曰。兩營則非武藝施賞之所。依前擧行好矣。予曰。卿言甚好。更考本曹每年剩數。參以賞木四等容入。而餘數不數。則不可無從長變通之道。後日次對。更爲稟處也。
정조 4년 · 강
厚陵 陵上莎草枯損處修補。命依 受敎擧行。
정조 4년 · 목
禮曹判書金熤啓言。厚陵陵上莎草枯損處。自本 陵播種旣有 先朝受敎。今亦使 陵官。依受 敎請擧行。從之。
정조 4년 · 강
大司諫李敬玉避嫌乞遞。賜批。
정조 4년 · 목
避嫌略曰。臣猥忝長官。不能蕫飭下僚。屢闕院啓。致勤嚴敎。溺職之罪。於是益著。其何敢一刻晏然於臺次乎。請命遞斥臣職。批以。勿辭。
정조 4년 · 강
命軍器提調具善復仍任。
정조 4년 · 목
敎曰。本寺有擧行事。提調排望無人。前軍器提調具善復仍任。明朝使之來待。
정조 4년 · 강
飭習操時。侵漁小民之弊。
정조 4년 · 목
敎曰今秋習操昨年行操處關西外雖命停止。外此請道。亦多設行之所。荐歉之餘。幸有稍稔之望。而及此時。民又不得息肩奠居。裹糧赴陳。勞費不些。言念至此。殊極矜悶。然而詰戎重政。抛廢多年。民不知軍事。將不知兵務。寧不萬萬寒心。以彼較此。有輕有重。以是不得不許施。而亦豈可全然無飭。任其作弊受苦乎。曾聞行操時所費。不但糧資軍裝而已。漁賄索賂。爲弊多端。究厥難支之瘼。職由於守令之不禁斷。帥臣之不嚴束。今玆之敎。期用無犯。今番行操諸道。當有廉探之擧。而憑其勤慢。又聞以至犒饋等事。而官失虛費。兵不蒙賞云。此亦當在考察之中。以此意。自備局別樣措辭。預先嚴明行會於諸道行操處。道帥臣。雖於營鎭官門聚點處。不有侵漁小民之弊。此則未行操諸道。一體嚴飭。朝筵因事亦有飭敎。而近來外邑。上自監司。下及守令。京司命令。慢不動念。豈其法禁稍弛。玩愒愈甚而然乎。先從此事。監兵使以下。隨現嚴勘。不遵令之藩閫牧守。何恤迎送。此亦爲民除害。竝令一體嚴飭。擧行形止。使卽狀聞。
정조 4년 · 강
遞承旨金魯淳。以朴祐源代之。
정조 4년 · 목
魯淳。以不爲仕進。敎以。許遞前望單子入之。
정조 4년 · 강
獻納尹長烈。避嫌乞遞。賜批。
정조 4년 · 목
避嫌略曰。卽者長官。以不能蕫飭下僚。獲被嚴敎。前席引嫌。至承退待之批。溺職之罪。本由臣身。而不飭之罰。移及長僚。在臣廉隅。不可仍冒也明矣。請命遞斥臣職焉。批以。勿辭。與長官亦勿退待。
정조 4년 · 강
命 時敏堂行閣改建。以今月十九日爲之。
정조 4년 · 목
因戶曹推擇啓稟。有是命。
정조 4년 · 강
放燈燭直姜億世等。
정조 4년 · 목
刑曹。以在囚各人中。燈燭直二名。別無所係啓稟。敎以。憕燭直姜億世孫萬興。竝卽放送
정조 4년 · 강
遣承旨 詣宗廟景慕宮。奉審摘奸。
정조 4년 · 목
予曰。奉審無頉乎。有防曰。無頉矣。擧案收來乎。有防曰收來矣。命讀諸執事擧案訖。予曰。都承旨入侍。民始進前。予曰。今日熱。又如是蒸鬱。誠難堪矣。民始曰。老炎愈往愈甚。晩後更進淸署六和湯一貼。下情似好矣。予曰好矣。命顯慶曰。代房進去藥房。六和湯一貼。監煎以入。吏曹守令窠闕有無。知入。對曰。有窠云矣。
정조 4년 · 강
命守令有闕之代。口傳差出。
정조 4년 · 목
予曰。左承旨入侍。李亨逵進前。予曰。吏曹口傳政事。催促。出諭。予曰。失火時。承旨幾人。來待闕外乎。祐源曰。四承旨傡爲來待門外。欲入丹鳳門之意。屢通于政院。欲爲微稟。則政院終不廳施。故未能入來矣。予曰。事固似然矣。予曰。時敏堂頗優於景賢堂乎。亨逵曰。稍大於景賢堂矣。予曰。爾其詳知乎。亨逵曰。曾有入侍於時敏堂。故知之矣。予曰。訓局陞戶事。行關與否知入。復奏曰。行關自訓將家書發。故 闕內待令書吏。則未能詳知。今此走馬往探云矣。予曰。備邊司紙尾二張持入。以習操紙尾一張捧入。木物紙尾一張。姑未書出云矣。命讀紙尾訖。予曰。備邊司行會公事捧入。
정조 4년 · 강
以金魯淳爲成川府使。崔雲羽爲肅川府使。李獻慶爲三陟府使。李徹祥爲加平郡守。竝口傳也。
정조 4년 · 목
敎曰。日熱如此。禁府時囚罪人保放。○禁府以時囚罪人李秉鼎洪樂彬李元碩白萬興金聖䂓等。保放啓
정조 4년 · 강
召見黃海監司趙尙鎭于誠正閣。
정조 4년 · 목
辭陛也。○予曰。坐直誰耶。祐源曰。右承旨徐有防。同副承旨鄭宇淳矣。予曰。監司之任。爾雖初除。已知其爲善矣。些少文報之際。宜可愓念。而至於彈壓之節。亦善爲之也。爾雖擬望而除拜。如或有不善爲之事。則是予之責也。尙鎭曰。臣本無才能。而聖敎至此。將何以仰答 聖意乎。不勝惶悶矣。予曰。今日發程乎。尙鎭曰。今方出城。明將發行矣。予曰。到界何日乎。尙鎭曰。今二十一日矣。
정조 4년 · 목
予曰。金載瓚之毋病。何如。有防曰。一向沈重矣。予曰。備局材木卜定事。姑勿行關。明日大臣入侍後。更爲商量下敎。以此分付。予曰。刑吏之攔入 宗廟。極爲驚心。以何故而致此也。有防曰。稱以禁吏。如是攔入。事未前聞。不勝驚駭矣。予曰。金魯淳頗以爲喜乎。有防曰。魯淳之爲喜。有不可言矣。予曰。前在江陵時。未能善治云。今又如是。則是予之責也。有防曰。今則老熟。似勝於前矣。有防曰。習操擧條係是軍務事。勿出朝報。以各軍門畿營。知委似好矣。予曰。依此擧行也。有防曰。俄聞藥房掌務官所傳。則生脈散當進御乎。予曰置之。有防曰。香薷散以爲進御乎。予曰。是則進之。○敎曰。大臣明日入侍事。遣史官傳諭。
정조 4년 · 강
命星州牧渰死人各別願恤。拯活人更加施賞。
정조 4년 · 목
敎曰。觀此嶺伯狀聞。星州牧商船之渰沒致死。若是夥然。計全船所乘人。名幾至三分一。殊極矜慘。其中或有不知姓名居住人云。如是他邑之民。尤甚惻然。卽令除尋常。另加査問道內列邑。拯出屍身後出給。渰死諸人。各別願恤。沙工金都也之拯活。至於近二十三名之多。不可無別樣聳觀之典。自本道元賞典外。更加施賞事分付。
정조 4년 · 강
命大臣明日入侍事。遣史官傳論。
정조 4년 · 강
命兼春秋文釆五。催促上來。
정조 4년 · 목
承旨徐有防啓言。近來兼史。或直史局。或有實病。每當預備之時。實無備員之道。故都政之後。以兼春秋文釆五上來之意。另飭該營。使之罔夜知委。而今已數旬。迄無動靜。事體誠爲未安。該道監司推考。更爲星火知委。催促上來。請出擧條申飭。從之。
정조 4년 · 강
以具善復爲刑曹判書。
정조 4년 · 목
敎曰。刑曹判書前望單子入之。
정조 4년 · 강
命刑曹堂上部將監察拿處。攔入吏隸嚴刑捧供。
정조 4년 · 목
宗廟都提調啓言。伏聞 望祭前日。刑曹禁吏。混入於進排各司下隸出入之時。稱以犯禁。捉去司畜署待令屠漢於 廟門之內云。極爲驚駭。査問該曹。則果如所聞矣。嚴重淸齋之時。禁吏無所願忌。肆然突入。大關後弊。令攸司重推。出禁堂上。難免不能檢飭之失。罷職 廟司官員及 祭班監察入直部將。請一竝拿處。允之。敎以。此前所未有之事。果使朝家敬謹之誠。無或小忽。則掌法之地。豈有此駭擧。悚然之外。不勝慚嘆。其時堂上。不可罷職而止。爲先拿問定罪。攔入吏隸。嚴刑一次。捧供以聞。皆令當日內擧行。
정조 4년 · 강
左議政徐命善。箚陳自劾。賜批。
정조 4년 · 목
箚略曰。秋曹禁吏之冒入 太廟丹門之內。實前所未聞。臣不勝驚駭。先以草記仰請諸官之罪。亦擬引咎於批下之後。伏承 聖批。至有悚然慚歎之敎。臣於是不任萬萬惶蹙。若論不職之辜。臣實爲首。而郵罰不加於臣身。至勤於反躬。揆以國體。寧有是哉。敢效自劾之義。伏乞亟命攸司。重勘臣罪焉。批以。凡在虽虽。尙解 廟儀之深嚴。況掌法之吏乎。若此不已。將至攔入闕門後已。此亦紀綱所係。紀綱不張。獨非自咎處乎。不可微事而忽之。至於卿所控引。得非過當。朝日晉接有命。安心勿辭造朝焉。仍命遣史官。傳諭于 宗廟都提調。○敎曰。以今番事觀之。廟內多不敬謹可知。豈不悚然。不特出禁一事。凡係不如法不遵式事。從後隨聞見嚴勘。各別察飭。若無上箚蕫飭。何以知都相之修擧。固已感嘆。廟官齋官之怠忽者。亦卽摘發論罪。無復如今日之弊事。都提擧知悉。
정조 4년 · 강
命今日內禁衛取才時。已入格人見漏。詳問以啓。
정조 4년 · 목
敎曰。聞今日宜薦內禁衛取才設行云。此乃向日破薦後。更設也。前者入格之人。今番果無遺入格乎。抑有前入格而今或見漏乎。無論新舊薦。更試時。以已入格人。若有見漏者。可爲矜悶。詳問該曹以啓。
정조 4년 · 강
命時因兪恒柱鄭彥昇等。議處照律。
정조 4년 · 목
義禁府啓言。刑曹參議兪恒柱。望 祭前日。刑曹禁吏。混入於進排各司下隸出入之時。稱以犯禁。。捉去司畜署屠漢於 廟門之內。出禁堂上。難免不能檢飭之失。請議處。敎以。日熱如此。以草記議處照律。又啓言。宗廟署令鄭彥昇。監察李尙謙。部將朴聖恕等。淸齋之時。禁吏突入。門禁不嚴。雜人攔入。李尙謙議處。鄭彥昇朴聖恕等。請刑推得情。敎以。日熱如此。以草記議處照律
정조 4년 · 강
召見三大臣于誠正閣。領議政金尙喆。左議政徐命善。右議政李徽之。
정조 4년 · 목
予曰。時敏堂不可不改建。而材木若自京鳩聚。則實無民丁運輸之弊。而自京鳩聚。似難措辦矣。尙喆曰。自京鳩聚。極可便好。而宮材無以求之矣。命善曰。安眠島禁養。專爲此等國用。而令若民弊。不爲卜定。則實非朝家封山禁養之本意。且時敏堂旣是正堂之役。則與他行閣役事。事面自別矣。予曰。卿言果然。而此時民弊。豈不可顧乎。尙喆曰。聖敎誠至當。而自京實無鳩聚之道矣。予曰。重建時工匠。當以戶料兵布磨鍊。而目今經費罄渴。誠可悶矣。尙喆曰。今此時敏堂改建時。所入物力。聖意不欲煩經費。其在仰體之道。不可無別般區劃。在前如此之時。多有關西木錢取用之例。別餉庫所在中。錢二萬兩。木二百同。卽爲上送於重建都監之意。分付該道道臣。米則爲先以惠廳三百石。戶曹二百石。請亦令劃送。從之。予曰。旣設都監。則堂郞似可啓下矣。尙喆曰。時敏堂改建。一依仁政門重建舊例。設都監擧行。恐好矣。從之。
정조 4년 · 강
命時敏堂改建時。都監堂郞差出。
정조 4년 · 목
領議政金尙喆啓言。今此時敏堂改建。一依仁政門重建時舊例。設都監擧行事。旣已稟定矣。都監堂郞。分付該曹。請卽爲啓下。從之。
정조 4년 · 강
命來二十一日輪對爲之。
정조 4년 · 강
吏曹判書金鍾秀。上疏辭職。賜批。
정조 4년 · 목
疏略曰。臣於銓職。必遞之義。已悉於從縣道疏中矣。卽以守令多窠。有口傳差出之 命。而擧行無路。不得不冒申前懇焉。噫。臣位已亢矣。病已殆矣。銓衡之任。尤係臣促命之地。臣旣猥不敢自陳。人亦無爲臣地者。遂未蒙終朝之禠。臣誠躁悶抑鬱。而卸擔之願。臣方顒祝。伏乞亟遞銓職焉。批以。言懇至此。可知其自多相妨。本職今姑許遞。
정조 4년 · 강
左承旨李亨逵。疏辭兩副提擧之任。賜批。
정조 4년 · 목
疏略曰。臣於向日乞遞廚院尙方副提擧之任也。伏承 聖批。有仍帶之命。黽勉蹲冒。固已萬萬不安。而且因前知申之兼尙方提擧。本院副提擧。臣又蒙 恩點矣。不敢控辭。多日兼帶。徒切愧悚。將臣所兼。竝賜遞改焉。批以。一院自有應嫌。尙衣副提調許遞。
정조 4년 · 강
司諫趙榮弼。陳疏懲計。賜批。
정조 4년 · 목
疏略曰。三司之言。非三司之言。乃一國共公之論。而人臣之負犯如國榮。而罪上於斯者者乎。殿下之尙今靳允。謂其有 聖躬之功耶。扶護 聖躬。功則功矣。此是人臣職分內事耳。若又拘顏牽私。不能明正典刑。則所失。豈與不能爲官擇人。同日而語哉。臣謂國榮沮遏大計之罪。亟命處斷。其餘在啓中請罪人。論其輕重。一竝勘律。斷不可已也。批以。所陳當留念。爾其勿辭察職。
정조 4년 · 강
改差咸興判官金愚。
정조 4년 · 목
愚以親年呈狀乞遞。吏曹啓請改差也。
정조 4년 · 강
有政。吏曹參議沈豊之進。
정조 4년 · 목
以徐有鍊鄭福煥爲正言。金翊林爲校理。鄭民始爲戶曹參判。蔡濟恭爲判義禁。尹昌㾾爲咸興判官。時敏堂重建都監堂上具善復鄭民始。郞廳李壽仁李廷恢。竝單付。
정조 4년 · 강
命吏曹判書前望單子入之。
정조 4년 · 강
召見戶參鄭民始于誠正閣。
정조 4년 · 목
予曰。刑判已爲出去乎。承旨朴祐源曰。今已出往。將赴會同。而病則難强矣。命納啚形。民始擎進。予曰。將爲五十餘間矣。民始曰。計其間數。則將加於此矣。予曰。作舍連續於開泰門可也。民始曰。自宿衛所板墻。仍續開泰門。則尤爲好矣。命納材木記。民始擎進。予曰。宿衛所材木何如。民始曰。所可用者。只爲三分之一。而若待新材木上來。則工役遲稽。事甚可悶矣。予曰。材木不足。則減其間數。似好矣。民始曰。此數則減之不得矣。所買材木。可用於行閣。而至於時敏堂。則有所未安。以北倉材才。撤用似好矣。
정조 4년 · 강
命惠廳北倉。限三四十間取用。
정조 4년 · 목
戶曹參判鄭民始啓言。時敏堂行閣。今先改建。而卜定材木上來之遲速。有未可期矣。惠廳北倉。今屬於守禦廳。而別無可用。限三四十間。請取用。從之。
정조 4년 · 강
命禁營錢二萬兩。先爲貸用。
정조 4년 · 목
戶曹參判鄭民始啓言。關西錢木之移劃者。使之卽速上送。而目下需用。他無措手之道。禁衛營錢二萬兩。請先爲貸用。從之。
정조 4년 · 강
命時敏堂重建。所入冶炭。分排三軍門。
정조 4년 · 목
戶曹參判鄭民始啓言。今此重建時所入鐵物。不必卜定。御營廳多有所儲云。量宜取用。冶炭自前卜定於外方。而此亦有弊。三軍門分排。請取用。從之。
정조 4년 · 강
命照律不審之當該堂上罷職。
정조 4년 · 목
義禁府以時囚兪恒柱鄭彥昇等照律啓稟。敎以。有功議者。各減一等。其中兪恒柱。則縱吏作硬者此人也。後時不覺者此人也。無論聞知與不聞知。論厥首辜。不但不可免。昨日批旨。旣曰不可罷職而止云爾。則議讞之律。反居其下。至請付過放送。此帶職者還職之律也。寧有如許意義。縱或諉之無可傍律云。而此亦有不然者。以此以彼。旣乖掌法之責。又失平反之意。奪告身私罪。獨可用於疲殘之一部將乎。大是不審。當該堂上罷職。更令又其次堂上照律以聞。
정조 4년 · 강
勘放時囚兪恒柱等。
정조 4년 · 목
義禁府啓言。兪恒柱等照律草記。更令又其次堂上照律以聞事命下矣。兪恒柱則杖八十收贖。奪告身三等。鄭彥昇李尙謙等。笞四十收贖。附過放送。朴聖恕則杖七十收贖。奪告身二等。請竝放送。允之。
정조 4년 · 목
予曰。昨日政事中。兵曹堂上何不擇差云耶。有防曰。曾經吏議之人。或在解由未出中。或在罷散未敍。故無可擬之人云矣。予曰。都承旨入侍。予曰。今番時敏堂之役。當此國用罄竭之時。不必重建。而時敏堂旣是 列聖朝東宮正堂。旣與行閣有異。故不可不趁今重建。而材木運輸之際。民弊似不少。誠可悶然矣。都承旨徐浩修曰。雖有些少民弊。重建之役。何可一時遲滯乎。
정조 4년 · 강
飭時敏堂改建時。材木轉輸貽弊。
정조 4년 · 목
敎曰。今番時敏堂改建之役。非不知時絀擧贏。而本堂事體。無異仁政延英等門。謹遵甲子已例。不得已許令重建而度支經費。猶屬其次。方農勞民。實所不忍。然元材自京中決難措辦。雖已卜定。䂨伐之時。必多貽弊。轉輸之際。易致臭載。彼沿邊之民。能無繹騷之慮乎。往在甲子。先朝飭敎。至爲嚴截。而尙有濫䂨渰沒之事。況今日紀綱掃如之時乎。若不別般申飭。民國受弊。俱甚大段。以此意見。爲先自備局。各別嚴飭該道。如是嚴飭之後。或有役夫有無價之怨。舵卒有及溺之歎。則是監司守令。歇看汎應之致。鳥得免重究。一體分付。
정조 4년 · 강
以李福源爲吏曹判書。前望也。
정조 4년 · 강
吏曹判書李福源。疏陳病狀。乞遞新授銓任。賜批。
정조 4년 · 목
疏略曰。臣之病未趨朝。八朔于玆。窹寐一念。常懸象魏。恩除之下。豈不欲顚倒承膺。以伸犬馬之戀。而顧臣病形。比初雖減。開睫尙覺艱澁。視物終欠分曉。淸明之日。如坐烟霧。尋丈之地。如望莾䓹。尋常書札朝報等文字。隨其墨跡之濃淡。有能辨不能辨。戶庭之間。隨杖而行。似此摸樣。將何以束帶彈冠。出入堂皇之上乎。伏乞新授職名。亟 命收還焉。批以。事屬難强。元不欲强之。若使登降殿陛。則或謂不可强。他必不甚難。卿其勿辭。俟少間行公。
정조 4년 · 목
予曰。今日則日熱稍勝矣。祐源曰然矣。予曰。同副承旨率鄭昌聖入侍。予曰。修正册子持來乎。昌聖曰持來矣。命納。昌聖擎進。予曰。冬前可以訖役乎。昌聖曰。第欲以來月內畢工矣。予曰。世代降下。事多煩瑣。必以精刪爲主好矣。予曰。校書之役。政如掃地無已。惟在善抄耳。文獻寶符。幾何正書乎。昌聖曰。以此册之修正。今姑停役矣。予曰。宋史序文持來後。稟之之意。傳于都承旨也。予命讀宋史序文。浩修讀奏。予曰好矣。其間有著述之隙乎。浩修曰。今方 命入。故第此擎進。而未能善述云矣。予曰。職銜。以大提學致仕奉朝賀原任賓客。書之好矣。予曰。曾命李秉模沈念祖。俾述宋史全文矣。其撰述與否。卿果聞知乎。浩修曰。聞之則今方著述矣。予曰。沈念祖俾述宋史全文來待。浩修承命傳諭。
정조 4년 · 목
敎曰。聞之筵中。沈痾近得向蘇云。見職非供劇之職。銓任非輕改之任。則出而肅命。行政。義分之所當然。況以久次點下。亦與中批或新通。大有間焉。尤安用一味違召。吏曹判書李福源從重推考。更卽牌招。又敎曰。吏判批下。旣有俟少間之命。待由限出牌。政命置之。
정조 4년 · 강
召見承旨朴祐源。副司直沈念祖于誠正閣。
정조 4년 · 목
予曰。凡例盡撰乎。念祖曰。末端十餘張。姑未盡述矣。予曰。持來乎。念祖曰。姑未正書。以草持來矣。命讀凡例草。念祖讀奏。予曰。何間當畢成乎。念祖曰。來月間。當畢成矣。予曰。徐奉朝賀作之乎。爾其作之乎。念祖曰。相議撰述矣。予曰。文雖多。減刪爲貴。以諧博中儒士。見之相議。則爲好矣。念祖曰。畢撰後。將欲示之矣。予曰。五賢外。有誰可入乎。念祖曰。此外無可入之人。而至於勳臣趙普之入選。未知如何矣。予曰。趙普則功大。難去矣。念祖曰。趙普有骨肉之䜛。此似難入矣。予曰創業之臣。誰當入之乎。念祖曰。曺彬可以入之矣。予曰。忠臣誰可入選乎。念祖曰韓琦李綱司馬溫公岳飛文天祥等人。必當入之。而惟在自 上裁定矣。予曰。周三臣中。韓通可以入之乎。念祖曰。當入之矣。予曰。遼金史選入乎。念祖曰然矣。予曰。此甚好矣。讀至樂章。念祖曰。大成樂章。用於我朝。故未能多刪矣。予曰。以校書館正書後。入梓如何。念祖曰。以奎章閣檢書官。考書似好矣。金敏材頗熟宋史。而今聞徐命瑞亦甚多識云。然否。祐源曰。此是善文之士矣。予曰。奎章閣部篇見之乎。念祖曰。未見矣。予曰。我國書音。與華語有異。故下懸諺註如何。念祖曰。大抵蒙與淸語多詿。漢語亦多爽矣。命讀李福源上疏。祐源讀奏訖。予曰。病勢雖不快減。姑先肅謝。或以口傳爲政。有何所妨乎。祐源曰。眼昏近益滋甚。雖戶庭之內。扶將以行云矣。予曰。冡宰殊非輪拜之官。則此實似涉弄戲耳。爾須傳此語也。
정조 4년 · 강
召見吏郞徐鼎修于誠正閣。
정조 4년 · 목
予曰。日記幾何修正乎。鼎修曰。未能盡修矣。予曰。費盡幾箇月。而可以了役乎。鼎修曰。將費三四月矣。予曰。李時秀似當自遞。爾爲獨番乎。鼎修曰然矣。
정조 4년 · 강
命林濟遠付軍職。
정조 4년 · 목
敎曰。慶尙道按覈御史林濟遠。時無職名。令該曹口傳付軍職。
정조 4년 · 강
命戶曹參判。明日待開門來待。
정조 4년 · 강
命今二十一日 望拜禮親行。
정조 4년 · 목
政院。以 神宗皇帝忌辰日望拜禮啓稟。敎以。謹當躬行矣。
정조 4년 · 목
因違牌臺諫罷職傳旨。敎以。近日一向違牌。果何意義。豈以向時筵敎。作爲難進之鐵限乎。若此。則如此等諫長入侍之時。吁咈之事。自上亦可曲爲之地。不當發說乎。此傳旨勿施。自本院第加嚴飭。
정조 4년 · 목
予曰。今此時敏堂重建時。行閣姑爲置之。則非但經費之大減。材木運輸之際。亦除民弊。予意則只建正堂。而行閣則欲置之。未知何如。民始曰。若置行閣之役。則材木運輸之際。民弊似大減矣。予曰。然則只建時敏堂。而行閣置之似好矣。予曰。甲子年延英門重建時謄錄考見。材木運輸時。三南戰防船。盡爲載來矣。今番則三南戰防船。似不擧論。民始曰。行閣之役。若置之。則材木運輸。不過體木若干株矣。雖使水營所在地土船裝載。似可是當矣。予曰。材木運輸時。民弊之除減與否。專在於地方官之誠心擧行。至於物力之省減。亦在於都監堂郞之料理磨鍊。凡事務從仍舊。絕勿華侈也。民始曰。聖敎至此。臣敢不奉行。而工役甚浩大。經費自爾過濫矣。予曰。不可廢之者已矣。其外可廢者。一竝置之。
정조 4년 · 강
兵曹參判李聖圭。疏陳父病乞遞。賜批。
정조 4년 · 목
疏略曰。今此騎省佐貳之任。地密禁省。責重宿衛。實非臣所可堪當。且臣之離違老父。時縻禁直。尤是情私之難强者。而不敢言私黽勉供職。臣父自數月以來。重得暑感。夜來症情。有加無減。心神飛越。急於歸護。短章徑出。伏乞亟遞臣所帶之職焉。批以。召卿欲問卿父安信而未果。卿其勿辭將護焉。
정조 4년 · 강
持平李夔。疏陳毋病乞遞。批許救護。
정조 4년 · 강
召見大臣備堂按覈使于誠正閣。左議政徐命善。右議政李徽之。兵曹判書李衍祥。漢城判尹李性源。戶曹參判鄭民始。按覈御史金履禧。
정조 4년 · 목
予曰。守禦使何不入來乎。命善曰。方來待政院。而以其病重。未能入來矣。予曰。自外先爲退去。命善曰。李秉鼎之事。極爲無狀矣。所犯果如是。則向於招問之下。渠焉敢半吐半吞。不爲承款乎。予曰。斫伐禁松。其罪如何。命善曰。封山則十株以上。爲絞罪。禁山則杖一百邊遠定配矣。予曰。無論某事。如是無忌。若不懲治。則此後不法之人。無所顧忌矣。命善曰然矣。事當嚴問。而繡啓如是詳悉。別無可問之端矣。予曰。贖錢皆爲私用乎。命善曰然矣。下詢御史。則可以詳知矣。予曰。有可考文書乎。履禧曰。都數則爲三千七百餘兩。而凡其文書。無一張留置。故從其各邑査報。擧實則皆是私用矣。予曰。生日事然乎。履禧曰。此則殆同簠簋不餙。而推見其守令處責酒文字。則曰煖寒之會。黃封正緊。營釀甚劣。銜杯蹙眉云云。而至於黃封二字。甚猥濫矣。予曰。逐條以陳可也。田畓事亦然乎。履禧曰然矣。予曰。慫愚者誰也。履禧曰。廉探則崔仁綱最爲緊切。故先爲捉囚。使本營嚴處。而千光周田畓事。果亦然矣。予曰。生日送其酒肴者。何必爲十六邑乎。履禧曰。此則未能知之矣。予曰。爲關子乎。履禧曰。以輪關行之矣。予曰。牛贖事。是何事也。命善曰。此是專出於徵贖私用之計矣。予曰。私發民丁。至一千六百名之多。其律如何。徽之曰。其罪似重矣。予曰。問于律官。考律以來。顯慶承命出去。還奏曰。考其律文。則私發部民。罪至杖八十矣。命善曰。私發民丁。便是部民矣。今此李秉鼎之無嚴不法。死有餘罪矣。安眠島禁松。至於 國役。有難輕䂨。況私家之私自䂨伐作舍。而具磻瓦之木。亦出於此。水使之承順許䂨。已極無嚴。而御史推問之下。諉之以器械木。亦非萬萬痛駭乎。且民丁事。雖以國役。實難調發。況以私役。多發丁夫乎。四邑之私發民丁。當爲嚴處。而至於靑陽縣監。損廩雇軍。容有可恕矣。予曰。此亦國錢。尤爲可憎矣。命善曰。今番別爲嚴飭。然後可無日後之弊矣。予曰。次次以奏。徽之曰。臣見與左相同矣。衍祥曰。大臣已爲盡達。臣等亦無所達矣。予曰。吏判登莚難矣。肅拜口傳。則有何所難。而如是不出乎。命善曰。眼病比前差勝。而欲爲出仕。則事面苟艱。不欲出仕。則如是虛待之下。甚難便云矣。予曰。使之肅拜可也。判尹以此意傳于吏判也。性源曰。本病外。亦有難便之事云矣。予曰。觀其事面。亦不當如是矣。予曰。諫長事。極可駭然。以一飭敎。作爲鐵限。終不詣臺。實爲寒心。命善曰。日前 聖敎。不過一時飭敎。而如是撕捱極爲非矣。予曰。金熤事亦爲駭然。命善曰然矣。徽之曰。此是不商量而爲之矣。予曰。任嵂好爲之耳。命善曰。此之爲人。常甚謹實矣。予曰。好箇宣傳官得之。則豈不好哉。徽之曰。田文顯似好矣。予曰。旣經行首。不得爲之矣。別軍職今皆出外。誰當入來乎。命善曰。李格入來則似好矣。予曰。申應周何時出外乎。命善曰。此則出外未久。以大興中軍具琡。使卽入來好矣。予曰。封給禁府。使秉鼎招辭相準可也。嶺南御史入來。則洪樂彬所犯。必過於是。實爲難處矣。
정조 4년 · 강
左議政徐命善。以洪忠道按覈御史金履禧書啓覆啓
정조 4년 · 목
命善啓言。卽伏見洪忠道按覈御史金履禧書啓。則其所査得。極其詳備。牛贖追徵事。三十邑所徵。合爲一千八百七十六兩。而或有再昨年犯屠。而昨年納贖者。或有赴任前犯禁。而秋冬間徵贖者。莅任八朔中。贖錢之輸入營庫者。盡爲私用。生日物件事。昨年十月。行會於公山等十六邑及一驛。使之輸送官酒。列邑或有只送酒壺者。或有竝酒肴饋之者。一路傳笑。殆若童謠。廣占田宅事。到營後。所買田畓。爲七石十三斗落。竝所換驛田二十七斗落。合爲九石落。禁松䂨運事。樑柱材木十六株。板材七十立。果是安眠島松。而其造家之餘。崔仁綱作板積置。庄奴造成船隻。私役丁夫事。鴻山等四邑分定之數。合爲一千六百名。而別無給價之事。富民膏壤。㗖以幕禆事。千光周等不願賣者。假之以禆將之名。招致營下。操切請買。至有沸泣之說。則廉價勒買之怨。勢所必至。所買田畓。還退解怨。利仁前察訪洪昌源之㤼於威喝。換給 水使柳鎭說之不畏公法。許䂨禁松之罪。俱不可不嚴處。藍浦縣監李尙顯。凡於擾民之政。一皆承順。惟令是從。亦不可無罪云。而有覆奏之 命矣。保放罪人李秉鼎。身爲按道之身。其貪污不法之罪。放恣無嚴之狀。箇箇綻露於繡衣按覈之時。以此觀之。則秉鼎之當初吞吐於 嚴問之下者。尤極痛惋。旣經詳査之後。揆以國體。別無更爲盤問之端。令該府依本律處斷。水使柳鎭說。所管安眠島養松之政。何等嚴重。而不有嚴意。初旣畏㥘許䂨。末又錯報柱數。其在懲勵之道。不可不重勘。藍捕縣監李尙顯。鴻山縣監徐直修。庇仁縣監李家煥。靑陽縣監李命瑀。凡係役民之事。前後 特敎申飭。不啻諄複。則雖有營關。何敢任自調發。至於千餘名之多乎。後弊所關。亦宜嚴處。利仁察訪洪昌源。近來驛路之凋殘。實由於位田之閪失。身爲郵官。固當推尋之不暇。而今反不顧公法。換給私田。論其罪狀。合施當律。竝令該府。拿問定罪。所換驛畓。卽爲推出。以還本驛。富民膏壤之勒買者。御史旣有還退之請。請一體許施。敎以。所犯罪中。無論大小。皆是不法之罔赦。若使秉鼎。知有朝廷。寧忍有是。當此懲貪之日。守令贓汚。尙難容貸。況按藩者之罪惡。彰露至此乎。所請旣如此。不可靳持。依爲之。其外覆奏條件。竝依此爲之。
정조 4년 · 강
命判尹李性源推恩移贈。
정조 4년 · 목
左議政徐命善啓言。朝臣推恩者。無所施於所後家。則移贈於本生之親。曾亦有例矣。判尹李性源所後父。秩是正卿。今無可贈。依他例。許令移贈於本生之親。從之。
정조 4년 · 강
以任嵂爲洪忠水使。
정조 4년 · 목
敎曰。洪忠水使口傳差出。當日辭朝。前水使柳鎭說。旣有拿問之命。發遣宣傳官都事。奪符拿來。
정조 4년 · 강
命洪忠水營水操。安興城操停止。
정조 4년 · 목
敎曰。雖令行操。亦有勞民之事。洪忠水營水操。安興城操。竝令特爲停止。
정조 4년 · 강
命李秉鼎贓汚。與御史文書。一一詳準照律。
정조 4년 · 목
敎曰。李秉鼎事。綉衣査啓。旣甚纖悉。到今又無更査之道。俄者大臣筵奏。自上從施之意此也。然法不可屈。而律則甚重。論以法紀。使犯罪者。一一承款。不得盡其辭可也。所犯贓汚用下處。與御史持來文書。罪人處。一一詳準取招。仍令現納踏印文書後。照律事分付。
정조 4년 · 강
召見洪忠水使任嵂于誠正閣。
정조 4년 · 목
予命任嵂進前。予曰。爾在別軍職。曾知其謹實矣。今以侍衛。方爲閫任。而閫任體重。一路軍兵之所係。況本營之兵政甚疏虞。爾其愓念擧行也。今番時敏堂改建。不得不爲之。而念其材木船運之擧。予爲之悶迫。水使方今下去。必須親審蕫飭。無一人渰溺之患也。嵂曰。聖敎至此。臣敢不殫竭乎。予曰。此人必善爲矣。有防曰。以別軍職出閫。尤當盡誠爲之。
정조 4년 · 강
詣 景慕宮 展謁。
정조 4년 · 목
具翼善冠䘱龍袍。乘輿出月覲門。入日瞻門降輿。入齋室。改具冕服。詣版位行禮。陞詣 廟內奉審訖。仍詣望廟樓。御眞展奉奉審。還入 齋室。改具翼善冠䘱龍袍。乘輿出日瞻門。入月覲門至協陽門還內。
정조 4년 · 강
大司成鄭志儉。疏辭新除國子之任。賜例批。
정조 4년 · 목
予謂念祖曰。宋史幾何脫草。念祖曰。今方刻意纂摩。而尙未及斷手矣。予曰。秋來可以訖工乎。念祖曰。此後數朔。則可以了當矣。
정조 4년 · 강
孝徽宮守直中官。以藏譜閣守直。命仍用。
정조 4년 · 목
敎曰。孝徽宮入 廟後。守直中官。以藏譜閣守直中官仍用。守僕亦依此爲之事。分付該曹。若此則凡干進排之物。設置等事。不必各設。亦令戶兵曹知悉。他宮廟應有者。皆令減除。仍爲定式後草記。又敎曰。孝徽宮 香大廳典祀廳。自有前日所用處。依此爲之。
정조 4년 · 강
知事具善復。陳疏自引乞遞。賜批。
정조 4년 · 목
疏略曰。重任獲解未幾。繼有復授之誤恩。驚惶震越。罔 知攸措。聖眷愈摯。而人心益激。執法之官。何患無辭。而惟其一二句斷之言。悸懍之極。深切煩冤。臣之前後遭罹。殆是從古將臣之所未有。不可以尋常論。然而猶且隨牌受符。便同固有者。實出於怵分畏義而然也。伏乞 聖明。察微臣之情懇。諒臺言之體重。將臣所帶。亟賜鐫免焉。批以。卿其勿辭行公。
정조 4년 · 강
黃海監司趙尙鎭。疏辭新除籓任。賜例批。
정조 4년 · 강
承旨金夏材。陳疏乞遞春秋兼銜。批下該曹稟處。
정조 4년 · 목
夏材與領事李徽之。有翁壻應避之嫌也。
정조 4년 · 강
召見承旨徐浩修徐有防于誠正閣。
정조 4년 · 목
予曰。李秉鼎有子乎。浩修曰。無之矣。予曰。與卿綠家云。然否。浩修曰。秉鼎妺。卽臣之子婦也。予曰。昨日以綉啓見之。李秉鼎貪婪不法之事。罔有紀極矣。生日求請。獨爲於十六邑。而其他邑。胡不求之乎。或者擇其所親而然乎。種種鄙悖之事。指不勝屈矣。浩修曰。此等鄙瑣之事。在渠猶屬薄物細故。朝家驛馬位田之設置法意。何等嚴重。而托以墓下田。任自換奪。尤極無嚴。守宰之犯法。猶不可容貸。況按道之臣。有此干犯乎。予曰。如欲貪財。則着手何處不可。而牛贖之年久者。一竝査出徵捧云。亦可謂鄙陋之甚矣。浩修曰。聖敎至當矣。到營以後。一道屠牛者。限三年査覈。各該邑星火督促。一竝徵捧。故綉啓前。一道驛騷。民不能支堪之說。已狼藉於京外矣。予曰。問渠家本不貧寒云。而非義之財。如是貪取。眞所謂伎倆也。
정조 4년 · 강
命李秉鼎減等定配。
정조 4년 · 목
敎曰。世祿之家。解克由禮。立朝乏匪躬之節。處已多濟已之謗。不幸三數年來。其罹于法。陷於辟者。非貪則逆。朝著一空。殆同綱打。免者誠幾希矣。鳴呼。此曷故焉。豈但世臣之不幸。卽國家之不幸也。每一念至。寧欲無訛。能使今日臣僚。懲前毖後。忘私奉公。則夫安有是。而彼識蔑資淺者。間或有蹈藉先蔭。驟躐華顯。則驕心易生。素志不守。朝見燎原之禍。夕犯滔天之惡。試看伊後種種遭罹。又不知爲幾人。而至若李秉鼎。又其中一人也。究厥辜犯。可勝誅哉。誘以煖寒之會。列郡徵生日之需。稱以奪屬之物。安島䂨禁山之松。私發丁夫。其名無實。勒取郵田。厥數不些。富民之壤。㗖利而攘。贖牛之金。年久後禁。凡此數件。不可但謂不法而已。其爲貽辱淸朝。拖及薦紳。莫有甚於此者。誅之殛之。明正常刑。渠亦有容喙之端。而噫所可懼者。貪風未見紵息。世家日就夷滅也。昨於綉啓。以千餘金贖貨。盡歸私用爲言。而然猶不卽抵律。更使納招者。庸寓求生必死之義也。及觀爰辭。區處或多有據。其中四百金。用處雖近私用。亦曰遞等帖下云爾。則此內外營閫通用之事。未可便以私橐論也。設令外此有染指肥已之事。不一其緖。此姑未發於朝廷。朝廷當從已發者勘斷也。且念前此一二贓汚之吏。猶以未承款酌配。則況秉鼎所犯。明有大小之別也歟。說者以爲更査爲可云。而予則曰。有傷國體。無係國綱。及此決折。不害爲罪疑之典。時囚罪人李秉鼎。特爲減等。邊遠定配。今日之敎。非失於寬也。欲望外內在官之臣。職思其居。直哉惟淸。是不但予區區之幸。抑亦不忝乃祖乃父也。幷須知悉。
정조 4년 · 강
命臭載邑地方官邊將。幷拿問定罪。
정조 4년 · 목
敎曰。自先朝甲午飭敎以後。稅穀無臭載之事。裝發及期。護送惟勤矣。數年以來。此法漸弛。昨年甚於再昨年。今年甚於昨年。今年敗船。不知其幾遭。業欲提飭。而姑且寬之矣。昔我 先朝。叮嚀飭勵。非爲米斛而有是敎。誠以粒米辛苦。出自小民也。予敢不修明成憲。觀此畿伯狀啓。故敗情節。明若觀火。千包臭載。一望求拯。谷不知去處。船不知去處。而猾鄕奸卒。穩騎他船。泛稱不知。寧有如許法綱。若不如法懲治。來頭奸弊。無以防之。敗船監色沙格等。令道臣除尋常。親執訊問。首謀作奸人。劃卽摘發。依式正律。以爲懲他戢後之地。致敗地方官。罪固不輕監司之不有定式。不但不請罪。乃曰似不可無責云云。大是疏忽。京畿監司李鎭衡。爲先從重推考。情節若不査出。難免重勘。以此下諭。早如謹裝。豈容奸謀。又能謹護。豈售奸情。當該裝發及護送地方官邊將。一竝爲先削職。令該府拿問定罪。大抵外邑視京司。法令如金石。則不出數年。法禁之解弛。豈至於是。歲後敗船諸道監司。一傡從重推考。此乃三令五申之意也。復以此弊登聞。則隨卽嚴繩。斷不可已。以此意。自政院下諭稅納諸道。
정조 4년 · 강
命守令邊將差出下送。
정조 4년 · 목
敎曰。守令邊將有闕之代。口傳差出。農務方殷。不日內催促下送。
정조 4년 · 강
命諸囚開坐捧供。李秉鼎以處分傳敎。分付發配。
정조 4년 · 목
敎曰。日熱如此。在囚諸囚。僞印用刑罪人外。皆令開坐捧供。李秉鼎供辭。已處分之。故不爲判下。以處分傳敎。開坐時分付發配。
정조 4년 · 강
命李家煥分揀放送。
정조 4년 · 목
因義禁府議處啓目。敎以。誤捧現告。在渠可謂橫逆。何不請放直請得情乎。家煥分揀放送。該邑倅。更令道臣。指名現告。
정조 4년 · 강
金吾以時囚李秉鼎。端川府定配啓。
정조 4년 · 강
命時囚洪昌源勘放。禹德遠更招。
정조 4년 · 목
義禁府啓言。利川前察訪洪昌源。不顧公田。換給私田。請刑推得情。敎以。李秉鼎本罪。卽此一節。尤極無狀。勒奪公田。換田成券。遽作屋廬於田上者。何其叵測之甚也。至於囚人。如渠殘微郵官。猶能終始抗爭。不但在渠爲稱冤之端。其視十六守宰馱酒饋遺。四邑守宰發民私役。豈不誠可尙乎。以公罪照勘放送。又啓言。鳥嶺前別將禹德遠。符同色吏。內山倉餉米五百四十二石。以錢代捧。剩錢二百二十六兩。又爲取用。請刑推得情。敎以。營校雖曰賤品。鎭將亦是命吏。以營校久勤。猥叨鎭將之任。則固當恪勤奉公。符同色吏。偸弄軍餉。換作之數爻。造置之物件。道啓中。備悉論列。公麼如渠蟣蝨之類。全諱本情。極口發明者。究厥罪狀。萬萬痛駭。若不一一直招。刑推得情。斷不可已。嚴問口招
정조 4년 · 강
詣春塘臺。行 皇壇望拜禮。
정조 4년 · 목
具翼善冠黑團領。乘輿出協陽門。由靑陽門。詣春塘臺。入幕次。小頃改具黑黲袍。詣拜禮所。就 版位。行四拜禮訖。還入幕次。改具翼善冠袞龍袍。乘輿出靑陽門。由建陽門。入協陽門還內。
정조 4년 · 강
有政。吏曹判書李福源進。
정조 4년 · 목
以成玉爲通津府使。洪載淵爲交河郡守。李顯發爲陜川郡守。李觀秀爲慶山縣監。徐浩修爲吏曹參判。姜★(亻+寅)李東稷爲正言。金履禧爲副校理。洪明浩爲修撰。李鼎揆爲副修撰。金鍾秀爲禮曹判書。洪檢爲右尹。徐有慶爲知義禁。金夏材爲禮曹參判。徐浩修爲同經筵。
정조 4년 · 목
司僕啓言。濟州先運馬品。近甚孱劣。縷縷關飭。不啻申嚴。而今番貢馬。又復如前。萬萬駭然。該牧使請重推。敎以。貢駒罷劣。莫若近年。禁軍馬兵。將至雇騎貰乘而後已。山屯之貢。許令退限。歲捧之品。不拘蹇瘠。朝家之前此曲恕。抑之屢矣。觀此本寺草記。馬品又復若前云。此亦紀綱所在。藉令飼牧。失宜。獨非守臣之罪乎。罷拿之譴。在所不已。而迎送有弊。姑此寬假。委折爲先査問。罪狀從後稟處
정조 4년 · 강
御暎花堂。行三廳試射。
정조 4년 · 목
自內詣暎花堂陞座。行內乘別軍職宣傳官試射。柳葉箭五廵。小布一廵。騎蒭一次。予命都承旨徐浩修。左承旨李亨逵。左副承旨朴祐源。奎章閣直提學鄭民始。前直閣鄭志儉。待敎徐龍輔入侍。敎曰。積雨初收。涼風乍起。故宣傳官積滯試射。迨此設行。而適有小饌。召卿等矣。浩修等曰。臣等幸逢不世之遭遇。昵近 香案。醉飽聖 德。榮忭之極。不知所達矣。予曰。時敏堂重建役事。不可不停止。勢將經始。而國用民力。實爲關心。都監堂郞。果能體予此意否。民始曰。臣旣伏承前後縷縷 下敎。與戶判除弊省費之道。逐日相議。仰體 聖意。而工役不少。所入自多夥然。不勝惶恐矣。予曰。重建之後。將仍舊基上樑。而坐向使相地官。不可不省審矣。民始曰。誠然矣。予曰。相地官柳道亨入侍。中部都事柳道亨進前。予曰。時敏堂重建。今方擇日。而地脈及坐向。詳細論定然後。可以立柱上樑。都監堂上。與道亨偕往看審。道亨遍爲看審後。進奏曰。局勢回抱。案對端正。別無仰達之事。而以臣區區賤見論之。則時敏堂舊基西邊。其中最承來龍之氣。今番上樑。稍移西邊定基似好矣。予曰。道亨之言旣如此。卿等之意何如。民始等曰。臣等素昩地脈。何敢的論。而地官之言。旣曰此勝於彼。且以臣等之見。坐處之稍高軒敞。比之舊基似勝矣。予曰。然則完定擇日也。○宣傳官以次進射訖。命浩修書傳敎曰。試射。宣傳官閔百履。一廵五中全布。比較二次四中。出六調用。命宣饌。○內乘別軍職宣傳官秋等試射。柳葉箭。朴基豊。十四分居首。筒箇一部。鳥銃一柄。李琦鉉十一分之次。弓失一部。具埱宋觀休以上九分。姜五成等三人以上七分。鄭駿采等三人六分。金爔等三人以上五分。各帿弓一張。李尙說金埈岳以上四分。各長弓一張。小布閔百履五中。比較再次四中出六。姜五成朴基豊以上五中。各濟馬一匹。趙麟逵等四人以上四中。各帿弓一張。朴基赫等四人以上三中。各箭竹一浮。具純等七人以上二中。各箭竹一百箇。李仁彬等以上一中。各箭竹三十箇。騎蒭朴基赫二中。弓矢一部。田文顯等十四人以上一中。各箭竹一部。以上自軍器寺施賞。
정조 4년 · 강
推咸鏡監司李命植。
정조 4년 · 목
政院啓言。伏見北伯李命植有旨祗受狀啓。則以其身病。替使中軍布諭云者。事異常規。原狀啓雖已捧入。不可無警。請推考。允之。
정조 4년 · 강
推承旨鄭宇淳。
정조 4년 · 목
敎曰。凡有旨下諭及傳敎行會也。營閫之祗受狀聞。必皆盡謄全本。尾附結語。所以重其事尊其式之意。觀此海帥狀聞。以習操事。縷縷飭諭。俱不載謄。乃敢以已語節該之。節該之不足。又敢擬取四三字或一二句。別作數行文字。未之前聞。有關後弊。且武帥不嫺操觚。則失之疏漏。尙可恕也。涉乎巧撰。豈不怪底。由前由後。萬萬駭然。不可無別樣處分。其委折。自備局爲先星火査問以聞。該房之捧入。難免不察。當該承旨推考。
정조 4년 · 목
敎曰。銓長 批下。與三銓牌招開政。殿陛登降。知其難强。批旨旣示予意。赴朝行政。固非委身床第之病。何勞而不爲。前前銓長所能爲者。此銓長獨可辭避乎。此則有關分義。不必多費辭敎。該房知悉。申飭膺命。
정조 4년 · 강
命再明日始役後門把守。非標信無得開閉。
정조 4년 · 목
敎曰。再明日移次後。宣傳官移接於司謁房。司謁房移接於宣傳官廳事分付。又敎曰。再明日始。役日爲始限畢役間。建陽門權閉。本門入直禁漏軍五名式除出。晝夜輪回把門。非標信無得開閉。別定守門將一人。近處房舍入直。以爲掌鑰之地。四所警廵。則兩闕分兩所爲之。昌慶宮則只宣仁門開閉。兵曹郞官一人。依空闕衛將例。入直承文院。掌門鑰事分付。
정조 4년 · 강
吏曹判書李福源疏陳病狀乞遞。賜批。
정조 4년 · 목
疏略曰。臣抱難爲之疾。承不稱之命。猥入文字。懇祈哀籲。及奉 聖批。未蒙準可。又於三昨日。臣之從第判尹臣性源。退自前席。來傳 恩敎。殆如慈父之詔迷子。臣非木石。寧不知感。臣聞之。至治之世。不以名器。輕假於人。凡百有位。罔不難愼。況此天官長席。何等地望。而上可以虛授。下可以苟承乎。狗馬賤疾。尙可及醫。如或賴 天之靈。復起爲人。則奔走殫竭。庶有其日。鞶禠之命。拱手以俟焉。批以。卿其勿辭。從速行公。
정조 4년 · 목
予曰。時敏堂失火。誠正閣東隔甚虛。非但內外之聲相聞。重建之役。非久當始。而工匠出入。亦太近。故欲移寶慶堂。自明日仁政門。分付兵曹。使之朝夕開閉。光範門藝文館次知開閉。崇範門藥房次知開閉。而移次後。仁政門內雜人出入。一竝嚴禁事。分付兵曹也。有防曰。建陽門權閉。則禁漏官。以何路往來乎。予曰。建陽門權閉後。無往來之路。禁漏官持行漏。移接於西所之意分付。
정조 4년 · 강
命安眠島宮材䂨伐。待秋成爲之。
정조 4년 · 목
敎曰。時敏堂改建之役。在所不已。材木不得不許䂨。而見今晚炎如此。秋務孔殷。寧緩改構之役。難役方農之民。行閣一爲障蔽之道。一爲軫弊之方。安眠島宮材䂨伐。姑待秋成爲之。備郞姑勿發遣。待䂨伐時下送。
정조 4년 · 강
重推吏曹判書李福源。
정조 4년 · 목
敎曰。此何事體。此何道理。若此不已。使予畢竟至於曲循而後已乎。見今紀綱。雖曰掃地。揆以分義。安敢乃爾。吏曹判書李福源從重推考。與參議更爲牌招。又敎曰。參議只推。與判書更爲牌招。使卽開政。判書事。可謂大是寒心。若此則長銓將作覊縻之窠。而可無備員行政之日乎。前此縷縷飭敎。殆歸無實。寧有如許分義。此非抑。來强迫之政也。論以事理紀綱。決不容曲恕。吏判李福源從重推考。自政院另加嚴飭。催促膺命。予曰。吏判庶可出仕。而何如。
정조 4년 · 강
命明日移次寶慶堂。政院知悉。
정조 4년 · 강
召見承旨鄭昌順于誠正閣。
정조 4년 · 목
予曰。登極後。卿初入院中乎。昌順曰。丙申年代聽初。一日待罪。與李衍祥相避遞免矣。予曰。卿之兄所撰册子。幾何爲之乎。昌順曰。方撰修矣。予曰。與卿同爲編緝之意。言及矣。卿亦同爲之乎。昌順曰。公故之暇。兄第同爲編摩矣。予曰。吏判入來云。視物與步蹀何如耶。雖不如常。比前稍勝矣。予曰政事望筒字。能視之乎。昌順曰。雖不詳見。亦不至全然不見矣。予曰。都承旨之職責。誠大矣。內以。腋隸及闕門。各司外以百各衙門。無不統率。可謂重任矣。昌順曰。臣猥蒙 特簡之恩。待罪本院。而一味尸居。無往非罪。不勝惶恐矣。予曰。頃者科製變通收議中。卿之收議甚勤擧。尙未歸一。而領相之言。卿或聞之乎。式年明經科三十三人中。限十人除減。付之於生劃爲好云。未知何如。昌順曰。臣向於朝班得聞。而大抵以收議觀之。人見不同。甲乙之論。實難歸一。一經之講。雖或無益。儒生輩之讀書者甚罕。若更復一經講之規。則一秩書。似可連誦矣。豈無一分所益乎。予曰。卿言是矣。曰。移次後有朝廷問安乎。昌順曰。有之矣。予曰。有前例乎。昌順曰。詳載政院日記矣。
정조 4년 · 강
命未下直守令。不多日內辭朝。
정조 4년 · 강
召見承旨李亨逵。兵判李衍祥于誠正閣。
정조 4년 · 목
予曰。政院事是何事也。名之曰院議。而朝鮮豈有如許啓辭乎。殆同書札之例。而以司謁傳之。事體道理。豈不駭怪乎。姜忱之疏。雖曰言事。却之無妨。而以不得已捧入之意。使司謁傳之。如此啓辭。初不爲之可也。此有前例乎。亨逵曰。前者只有西平君橈。以徽號事。有此啓辭矣。然而伏承 聖敎。不勝萬萬驚怪矣。予曰。此是禁令。而若係逆賊之事。則猶或近似。而特以對卞之疏。政院如是擧行。驚怪自驚怪。體禮自體禮。豈可如是乎。予曰。移次則建陽門當封銷矣。正堂雖是時急。可待秋成後造成。行閣則今當改建。役軍出入。以集賢門爲之。回泰門亦當銷之。木匠石工。亦以集賢門入之。而朝夕出入之時。數其名數以入。兵曹所屬或有出入之事。則待標信擧行。時敏堂把守軍一哨內。只以五十名入直於集賢門。而五十名內。除出五名。排立於集賢門外。禁其雜人。將官當爲率入。而依監軍例。當爲落點矣。自今日爲始。通化門權閉。宣仁門則開閉。而使兵曹郞廳掌銷鑰。仁政門閉後。左右挾門開金。以入直禁軍將掌之。光範門開金。掌于藝文館。崇範門開金。掌于藥房掌務官也。且移御所汚穢之物。各使入直處掃除事分付。予命右副承旨李鎭恒。戶曹參判鄭民始入侍。敎曰。吏判庶可出仕。而何如是不出乎。民始曰。人皆勸其出仕云矣。予曰。政院啓辭。前所未有之事。卿其聞之乎。民始曰。臣亦聞之。而事甚怪矣。予曰。旣曰院議。而以司謁傳之。如或有關係甚重。則猶或可也。只以姜忱之疏。如是越禮。豈不驚怪乎。民始曰。聞之則院中諸承旨。皆爲惶悚。而此是該房不善擧行之事矣。予曰。此是右位之過。何必歸之於同副乎。予曰。材木盡入乎。民始曰。以集賢門輸入矣。予曰。郎廳一員。別爲入直也。民始曰。入直處所。定於何處乎。予曰。軍職廳好矣。以別工作一員。郎廳二員輪直也。予曰。圖形誰爲畵成乎。民始曰。臣是爲之。予曰好矣。間數將至幾何也。民始曰。以爲六十餘間矣。予曰。減數則好矣。民始曰。減之不得矣。予曰。姜忱疏。卿其見之。民始奉覽。予曰。如許前例。卽爲考納事分付政院。復奏曰。一承旨獨啓。考之前例。而無之云矣。予曰。日早如此。今亦爲祈雨祭乎。鎭恒曰。聖慮太過矣。且入秋節。則不爲祈雨矣。予曰。若又大雨則有害乎。鎭恒曰。頃已大雨。雖雨不必多矣。予曰似然矣。予曰。沈念祖入侍。召入進前。予曰。其册幾何撰成乎。念祖曰其後姑未加撰矣。予曰。所選爲十五人云。誰果入乎。念祖曰。姑未滿十五人。而當以趙普入之乎。予曰。使予欲裁定否。此實難矣。與奉朝賀相議抄選也。念祖曰。奉朝賀亦未能簡選矣。予曰。與鄭志儉相議好矣。念祖曰。抄選爲十一人。而趙普韓琦當弼寇準呂晦張浚李綘范仲淹韓世忠岳飛文天祥矣。予曰。如或誤選。則千載之下。將爲疵議。必須量選。勿爲貽笑。亦勿畵葫蘆也。歐陽修蘇軾。則文章外。事事功最難。江萬里文天祥。專是忠義。而忠亦一節。世家必爲善簡也。石介當入之乎。念祖曰。似當歸之於世家矣。予曰。賈似道入於奸臣乎。念祖曰然矣。而以嚴嵩作魁入之何如。予曰。從好爲之也。念祖曰。楊億曾鞏。歸之文苑何如。予曰好矣。來月內可以畢成乎。念祖曰。目錄則從近可成矣。予曰。世家從簡爲之。而專尙事功也。念祖曰。趙普當爲首題。次次以定。而宋之三百年。實由於趙普一人矣。予曰。右副出去。院例卽爲考納。
정조 4년 · 강
拿處楚山府使朴光迪。
정조 4년 · 목
敎曰。阿耳事。屢於筵席講之熟矣。今番事。亦由於本事未決。而府鎭相爭之故。自不免隨處移憤。觸境遷怒也。唉彼小民獨不冤乎。曾因故兵使張泰紹狀請。伊時廟堂。以阿耳面土地人民。許令全屬本鎭。而本府尙不出給。種種葛藤。皆從此中出。大抵百包糧餉。百名軍丁。則旣卽割屬。八處土地。八處人民。則迄此靳與。賦出於此。民屬於彼。決非事理之所當然。且朝家一視之道。府亦關防。鎭亦關防。當從坦直之策。又今因循不決。民但受其弊而已。楚山府葛坡等八處土地人民。依 先朝庚申定奪。卽令付之阿耳。鎭後狀聞事分付。本鎭卽是安衝。論以邊陲事體。無異楚山。而銓曹差遣。鎭不如府遠矣。若非老襄之人。率多中下之類。臨政飭敎。每歸文具。如是定式之後。不可無矯弊之政。兵判後日次對日。就議大臣。講定其擇差之方以聞。又敎曰。此武弁。固知其妄恣驟躐極矣。安得不然。使之査啓。猶屬審愼之意矣。觀此査啓。本事與臺章不無相左之端。而鎭民拘囚。至於七人。從以逮繫鎭民父母之年近七十者。其使氣餙怒。明若觀火。旣無營題。又非法典。道啓中妄率云云。可謂着題。此而置之。又當肆虐鎭民。楚山府使朴光廸。拿問處之至於鎭民中逃躱上京。至今逗留者。必是做出此等事。圖作此等計。民習誠亦痛駭。道啓何不言推治。令道臣各別懲治。以杜僥倖。本府使未差之代。口傳差出。明日辭朝。
정조 4년 · 강
以尹坊爲承旨。前望也。李東泰爲楚山府使。口傳也。
정조 4년 · 강
有政。吏曹判書李福源。兵曹判書李衍祥進。
정조 4년 · 목
敎曰。吏參有闕之代。今日政差出。○以徐浩修爲吏曹參判。姜★(亻+寅)李東稷爲正言。金履禧爲副校理。洪明浩爲修撰。李鼎揆爲副修撰。金鍾秀爲禮曹判書。洪檢爲右尹。徐有慶爲知義禁。○再政。以金夏材爲禮曹參判。徐浩修爲同經筵。李性源爲都摠管。金相玉爲副摠管。
정조 4년 · 강
命時囚洪昌源勘放。禹德遠照律。
정조 4년 · 목
義禁府啓言。昌源杖一百徒三年。請公罪施行。敎以。功減一等。又啓言。德遠符同色吏。偸弄軍餉之狀。今始箇箇直招。請以此照律勘處。允之。
정조 4년 · 강
召見都監堂上鄭民始于寶慶堂。